ጣልያንና ኢትዮጵያ የ19 ሚሊዮን ዶላር የብድርና ድጋፍ ስምምነቶች ተፈራረሙ
ኢትዮጵያና ጣልያን የ19 ሚልዮን ዶላር የብድርና ድጋፍ ሶስት ስምምነቶችን ተፈራረሙ።ስምምነቶቹን የጣልያን የውጭ ጉዳይ ሚኒስትር ፓውሎ ጄንቲሎኒና የገንዘብና የኢኮኖሚ ልማት ሚኒስትር ሶፊያን አህመድ ዛሬ ፈርመዋል።ከስምምነቶቹ 14 ነጥብ 2 ሚሊዮን ዶላር ለድርቅ መቋቋምና ዘላቂ የመተዳደሪያ ፕሮግራም ብድር የተሰጠ ሲሆን፣ቀሪው ለጤና ልማት ድጋፍና ሴቶችን በኢኮኖሚና በማህበራዊ ትስስር የማብቃት ፕሮግራሞች ድጋፍ የሚውል ነው።ለጤና ልማት ፕሮግራም የተሰጠው 4ነጥብ 14ሚሊዮን ዶላር በኦሮሚያና በትግራይ ክልሎች በዘርፉ ለሚካሄዱ ስራዎችን ለማጠናከር ይውላል።የጣልያን የውጭ ጉዳይ ሚኒስትር ፓውሎ ጄንቲሎኒ በዚሁ ወቅት እንደገለፁት አገራቸው ኢትዮጵያ እያስመዘገበች ላለችው ፈጣን የኢኮኖሚ ልማት የምታደርገውን ድጋፍ ታጠናክራለች።የልማት ስራዎችን በመደገፍ የሚያደርገው አጋርነቷን ትቀጥልበታለች።የአገሮቹ ግንኙነት እየተጠናከረ እየጎለበተ መምጣቱን ገልጸው፣ ኢትዮጵያ ከአገራቸው ጋር ጠንካራ ትብብር ከፈጠሩ አገሮች መካከል አንዷ መሆኗን ተናግረዋል።ስምምነቶቹ በተፈፀመባቸው ሶስቱም መስኮች በዓለም አቀፍ ደረጃ የተያዙ ግቦችን ለማሳካት እየተሰራባቸው በመሆናቸው ኢትዮጵያ ግቦቹን ለማሳካት በምታደርገው ጥረት የራሱን ድርሻ እንደሚያበረክትም ሚኒስትሩ አመልክዋል።አቶ ሶፊያን በበኩላቸው ጣልያን የኢትዮጵያ ጠንካራ የእድገትና የልማት አጋር መሆኗን መስክረዋል።አገሪቱ በሶስቱም ዘርፎች ለሚከናወኑት ተግባራት የሰጠችው ብድርና ድጋፍ ለታሰበለት ዓላማ እንዲውል መንግስት በቁርጠኝነት እንደሚሰራ አረጋግጠዋል።ስምምነቶቹ የአገሮቹን ግንኙነት ለማጠናከር ጥረት አንድ አካል መሆናቸውንም ሚኒስትር ሶፊያን መግለጻቸውን የኢትዮጵያ ዜና አግልግሎት ዘግቧል።